Skubaduiker dood wat oor naweek in see flou geword het | Netwerk24
Skubaduiker dood wat oor naweek in see flou geword het
Deur Ané van Zyl 28 Januarie 2019 18:45
Een van die skubaduikers wat Saterdag by Simonstad se Langstrand in die moeilikheid beland het en in 'n kritieke toestand na die hospitaal gebring is, is Sondag dood.
Craig Lambinon, woordvoerder van die Nasionale Seereddingsinstituut (NSRI), het Maandag die dood van die 26-jarige skubaduiker van Edgemead bevestig.
Hy het saam met 'n vriend in die see geduik toe hy skielik sy bewussyn onderwater verloor het. Sy duikmaat het sy toerusting afgehaal en hom aan wal gebring, waar lede van die Pisces-duikskool, wat op die strand was, noodbehandeling toegepas het.
Die NSRI, die mediese-reaksie-eenheid en lede van die brand-en-reddingsdienste van Kaapstad was net ná 15:00 op die toneel. Noodbehandeling is vir 'n geruime toegepas en uiteindelik was daar weer 'n polsslag.
Volgens Darren Zimmerman, stasiebevelvoerder van die NSRI in Simonstad, is die man dadelik na die Mediclinic Constantiaberg in Plumstead geneem vir behandeling.
Die polisieduikeenheid het duiktoerusting ongeveer 50 m vanaf die kus opgetel, waar die see 6 m diep is.